Коми Республикаса Юралысьöс вежысь Констанин Ромаданов удж серти аддзысьліс Турцияса вöр-ва овмöс видзан министерствоöс петкöдлысьяскöд

Суйöрсайса делегация воис республикаö сы могысь, медым тöдмавны, кыдзи Коми Республикаын пöртсьö олöмö ПРООН/ГЭФ ООПТ проект да кутшöм ногöн веськöдлöны вöр овмöсöн да видзöны сійöс.

Турцияысь делегация петкöдлысьяс – министрöс вежысь Махир Кучук да Евросоюз веськöдланінлöн ортсыса проектъяс да ортсыса йитöдъяс кузя юкöнса юрнуöдысь Салих Аяз. Удж серти адзысьлöмын участвуйтіс Коми Республикаса ПРООН/ГЭФ ООПТ проектса национальнöй директор, Россияса вöр-ва дöзьöрлöн Коми Республикаын веськöдланінса юрнуöдысь Александр Попов.

Константин Ромаданов, торйöн нин, юöртіс сы йылысь, мый Луздор районын планируйтöны стрöитны вöр быдтан шöрин, кöні кöйдыс сырьёсö кутасны дасьтыны, переработайтны да кöдзан кöйдыссö быдтыны öнія технологияяс серти. Сідзжö Юралысьöс вежысь юöртіс сы йылысь, мый Сыктывкарын планируйтöны стрöитны теплоэлектростанция, кöні ломтас пыдди кутасны вöдитчыны вöр пилитан производстволöн шыбласъясöн.

Турецкöй делегацияöс петкöдлысьяс юксисны вöрын пöжаръясысь видзчысян уджöн. Сідз, пример вылö, сы могысь, медым водзвыв тöдмавны пöжар лоöм йылысь, Турцияын вöдитчöны тшын петкöдлысь датчикъясöн. Компьютернöй мониторинг отсöгöн видзöдöны сы бöрся, кыдзи вöрын котыртöмаöсь пöжар кусöдан уджъяс.

«Вöр овмöсöн веськöдлöмын, вöр дöзьöритöмын, производство шыбласъясöн вöдитчöмын опытöн юксьöмыс, кыв шутöг, збыльмöдас медшöр мог – тайö уджыс сетас бур кывкöртöдъяс. Тöда, мый турцияса уджъёртъяскöд ёртасьöмыс сöвмöдас удж кузя йитöдъяс, сы лыдын Коми Республикаын ПРООН/ГЭФ проект серти», – пасйис Константин Ромаданов.

\*\*\* «Печора ю йывса районъясын вöрзьöдлытöм вöръяс видзöм могысь Коми Республикалысь вöр-ва мутас торъя видзан система ёнмöдöм» ПРООН/ГЭФ проект (ООН сöвмöдан уджтас/Ыджыд экологическöй фонд) веськöдöма сы вылö, медым видзан мутасъясын котыртны петкöдлан да бур веськöдлан сеть, мый сетас позянлун видзны Коми Республикаын вöрзьöдлытöм бореальнöй вöр да тайга.